
Introducere 


Dreptul internațional umanitar, denumit şi dreptul 
conflictelor armate, reprezintă o ramură a dreptului ce 
are ca obiect de reglementare situaţiile ce sunt gene- 
rate nemijlocit de starea de conflict armat. Această dis- 
ciplină juridică a fost concepută şi sistematizată pentru 
a atenua efectele războiului, atât prin limitarea mijloa- 
celor şi metodelor de a duce ostilitățile cât şi prin impu- 
nerea obligaţiei beligeranţilor de a ocroti persoanele ca- 
re nu participă sau nu mai participă la conflictul armat. 

Dreptul internațional umanitar porneşte de la pre- 
misa că războiul apare ca inevitabil în momentul în care 
statele nu mai sunt capabile să-şi soluţioneze disensi- 
unile în mod paşnic (sau nu mai sunt dispuse să o fa- 
că). În aceste condiţii, dacă nu s-a putut împiedica apa- 
riţia războiului, se poate cel puțin încerca limitarea 
suferințelor ce apar, prin stabilirea unor reguli unanim 
acceptate care să asigure un nivel de protecţie minim 
combatanţilor şi mai ales a necombatanţilor, precum şi 
evitarea producerii de daune materiale inutile (limitarea 
mijloacelor şi metodelor de luptă folosite). 

Normele de drept internaţional umanitar reprezintă 
un compromis practic între „necesitatea militară şi obi- 
ectivul umanitar! (protejarea individului care nu parti- 
cipă sau care nu mai participă la ostilități). Principiul 
director al dreptului internaţional umanitar fixează obli- 
gaţia ca operațiunile militare şi menţinerea ordinii pu- 
blice să rămână compatibile întotdeauna cu respectul 
persoanei umane. Din acest principiu rezultă practic 
toate celelalte linii conducătoare ale disciplinei, printre 
care amintim: „părțile în conflict nu vor cauza adversa- 
rului lor suferințe şi pierderi disproporționate în raport cu 
scopul războiului, care constă în a distruge sau a slăbi 
potenţialul militar al inamicului”?, şi „toate persoanele 
care nu participă în mod direct la ostilități sau care nu 
mai participă la acestea, indiferent că sunt sau nu pri- 
vate de libertate, au dreptul să le fie respectată per- 


soana lor, onoarea, convingerile şi practicile religioase. 
Ele vor fi tratate cu umanism în toate împrejurările, fără 
nicio diferenţiere cu caracter nefavorabil”. 


1. Aplicarea convențiilor internaționale 
de drept internaţional umanitar 
asupra combatanţilor 


Convenţia de la Haga din 1899 referitoare la legile 
şi obiceiurile războiului, stabileşte un cadru de protecţie 
pentru armate, miliții (sunt asimilate combatanților şi 
populaţiile din zonele neocupate de inamic care, la 
apropierea acestuia, se înarmează pentru a-i rezista, 
fără a avea timp să fie organizate şi care respectă legile 
şi obiceiurile) şi corpuri de voluntari care respectă ur- 
mătoarele condiţii: sunt comandate de o persoană care 
este responsabilă pentru subordonații săi, poartă o em- 
blemă fixată, distinctivă şi observabilă de la distanţă, 
poartă arme la vedere, respectă legile şi obiceiurile răz- 
boiului. Enumerarea combatanților făcută la 1899 este 
menţinută prin Convenţia de la Haga din 1907 referi- 
toare la legile şi obiceiurile războiului. 

Convenţia de la Geneva pentru îmbunătăţirea sorții 
răniților şi bolnavilor din forțele armate în campanie din 
12 august 1949 (I) prevede protecţie juridică pentru ră- 
niții şi bolnavii care: sunt membri ai forțelor armate, ai 
milițiilor şi corpurilor de voluntari ce fac parte din forțele 
armate, sunt membri ai altor miliții şi altor corpuri de 
voluntari, inclusiv din mişcările de rezistenţă organizate, 
aparțin unei părţi în conflict, sunt membri ai forțelor ar- 
mate regulate care se pretind ale unui guvern sau auto- 
rităţi nerecunoscute de Puterea deținătoare şi care fac 
parte din populaţia unui teritoriu neocupat care, la apro- 
pierea inamicului, se înarmează pentru a combate tru- 
pele de invazie, fără a fi organizată în trupe regulate, 
dacă poartă armele în mod deschis şi respectă legile şi 
obiceiurile războiului. 

Convenţia de la Geneva pentru îmbunătăţirea sorții 
răniților, bolnavilor şi naufragiaţilor din forțele armate pe 
mare din 12 august 1949 (II) prevede protecţie juridică 
pentru aceleaşi categorii de combatanți enumerate în 
convenţia precedentă, singurele deosebiri fiind că 
aceştia aparţin de această dată forțelor armate pe mare 
şi că domeniul de aplicare al actului normativ este 
extins şi pentru naufragiați. 

Convenţia de la Geneva privitoare la tratamentul 
prizonierilor de război din 12 august 1949 (III) insta- 
urează protecţie juridică pentru combatanți, aşa cum 
sunt definiți aceştia în cadrul domeniului de aplicare a 
primei Convenții de la Geneva din 1949, capturați. 

Convenţia de la Geneva privitoare la protecţia 
persoanelor civile în timp de război din 12 august 1949 
(IV) reglementează (cu o excepţie) protecţia juridică 
acordată persoanelor civile care se regăsesc sub 
puterea unei părți în conflict ai cărei cetățeni nu sunt. 

Protocolul adiţional nr. 1 din 10 iunie 1977 la 
Convenţiile de la Geneva din 12 august 1949 privind 
protecția victimelor conflictelor armate internaționale 
rafinează definițiile anterioare formulate pentru comba- 
tanţi, aceştia fiind consideraţi ca aparținând forțelor 
armate ale unei părţi aflate în conflict care se compun 
din toate forțele, grupurile şi toate unităţile armate şi 
organizate care sunt puse sub comandă, chiar dacă 
comanda este exercitată de un guvern sau de o 
autoritate nerecunoscută de partea adversă, şi care 
respectă regulile de drept internaţional aplicabile 
conflictelor armate. Nu este considerat combatant 
personalul sanitar şi religios al forțelor armate. 


2. Metode şi mijloace de luptă, statutul 
de combatant 


Protocolul | la Convenţiile de la Geneva din 1949 
stabileşte ca regulă fundamentală neîngrădirea dreptu- 
lui părţilor de a alege metodele şi mijloacele de luptă, 
sub două excepții: utilizarea de arme, proiectile şi mate- 
riale, ca şi metode de luptă care pot provoca suferințe 
inutile sau care se presupune că pot afecta excesiv, de 
durată şi grav mediul natural. Apreciem că aceste limi- 
tări sunt impuse părţilor unui conflict pentru a preveni 
apariția unor suferințe inutile în raport cu scopul războ- 
iului, respectiv scoaterea din luptă a adversarului, pre- 
cum şi producerea de daune ireparabile sau de durată. 
De altfel, dispoziţiile art. 5 referitoare la protejarea bu- 
nurilor culturale din cel de-al doilea Protocol la Con- 
venția de la Haga din 1954 pentru protecţia bunurilor 
culturale în caz de conflict armat, adoptat la Haga la 26 
martie 1999 pledează în sensul precedentei aserțiuni. 

Protocolul incriminează în mod expres actele cla- 
sificate ca fiind de „perfidie” care pot fi adoptate de o 
parte beligerantă, respectiv apelul nejustificat, prin 
invocarea regulilor comune, la buna-credinţă a unui 
adversar cu scopul de a-l omori, răni sau captura. 
Printre exemplele enumerate se evidenţiază în raport 
cu scopul articolului interzicerea „simulării posedării 
statutului de civil sau de necombatant' şi „simulării 


posedării unui statut protejat utilizând semne, embleme 
sau uniforme ale Naţiunilor Unite, ale statelor neutre 
sau ale altor state care nu sunt părţi la conflict. 
Înțelegerea internaţională stabileşte ca reguli atât 
cruțarea inamicului care se predă cât şi asigurarea 
protecţiei inamicului scos din luptă. 

Prin prisma Protocolului | la Convenţiile de la 
Geneva pot fi priviți ca şi combatanți (având garantate 
astfel o serie de drepturi) membrii forțele armate ale 
unei părți în conflict compuse din forțele, grupurile şi 
unităţile armate care respectă regulile de drept interna- 
tional umanitar aplicabile conflictelor armate, membrii 
forțelor armate ale unei părţi la conflict cu excepţia 
personalului sanitar şi religios definit în Convenţia de la 
Geneva privitoare la tratamentul prizonierilor de război 
din 12 august 1949 şi membrii organizaţiilor paramilitare 
sau serviciilor armate ale unei părţi la conflict notificate 
celorlalţi beligeranți. 

Orice combatant care este capturat devine pri- 
zonier de război beneficiind având astfel de drepturile şi 
obligaţiile ce decurg din acest statut, cu o excepție: 
combatanții care îşi ascund această calitate (potrivit 
prevederilor art. 44 paragraful 3 din Protocolul adiţional 
nr. 1 din 10 iunie 1977 la Convenţiile de la Geneva din 
12 august 1949 privind protecţia victimelor conflictelor 
armate internaționale, combatanții trebuie „să poarte ar- 
mele la vedere”). Mai mult decât atât, se prevede în 
mod expres că este considerată „act de perfidie” ascun- 
derea armelor de către combatanți. Este asimilat com- 
batanţilor şi personalul militar care nu participă la un 
atac sau altă acţiune militară în vederea pregătirii unui 
atac în momentul capturării. Se specifică de asemenea 
că persoanele enumerate în art. 43 al Protocolului | la 
Convenţiile de la Geneva au dreptul la protecţia acor- 
dată de Convenţia de la Geneva pentru îmbunătăți- 
rea sorții răniților şi bolnavilor din forțele armate în cam- 
panie, din 12 august 1949 şi de Convenţia de la 
Geneva pentru îmbunătăţirea sorții răniților, bolnavilor şi 
naufragiaţilor forțelor armate pe mare din 12 august 
1949, dacă sunt răniţi sau bolnavi ori au naufragiat pe 
mare sau în alte ape. 


3. Combatantii ilegali 


Convenţiile internaţionale privitoare la legile şi obi- 
ceiurile războiului, precum şi la protecţia victimelor con- 
flictelor armate internaţionale reglementează, în linii ge- 
nerale, drepturile şi obligaţiile combatanţilor pornind, 
atât de la premisele satisfacerii stricte a necesității mili- 
tare şi a respectării drepturilor şi demnităţii umane, cât 
şi de la interzicerea în mod expres a „actelor de per- 
fidie” care impietează implicit asupra persoanelor 
ocrotite prin convenţii. Prin urmare, toate persoanele 
„Civile” care participă la ostilități în calitate de comba- 
tanti şi care însă nu se regăsesc în enumerările consa- 
crate acestora de acordurile internaţionale, sunt consi- 
deraţi a fi „combatanți ilegali” care nu se bucură de 
„Privilegiile asigurate de dreptul internațional 
umanitar. 


a 

Apreciem că obligația de a face distincţia între civili şi 
combatanți şi interdicţia de a lansa atacuri contra civi- 
lilor, fără a face o discriminare, reprezintă unul din ele- 
mentele centrale ale dreptului internaţional umani- 
tar. Conform Protocolului adițional nr. 2 din 8 iunie 
1977 la Convenţiile de la Geneva din 12 august 1949 
referitor la protecţia victimelor conflictele armate non- 
internaționale, la acestea se adaugă şi interdicţia 
expresă a oricărui act care vizează răspândirea tero- 
rii în rândul populaţiei. 

Din aplicarea prevederilor dreptului internaţional 
umanitar şi dispozițiilor dreptului intern, rezultă că, 
atât combatanții „legali, cât şi combatanții „ilegali, pot 
fi internaţi în timp de război, interogați şi urmăriți pentru 
crime de război. De reţinut este faptul că, atunci când 
se găsesc în mâinile inamicului, potrivit documentelor 
din sfera dreptului internaţional umanitar, toți au dreptul 
la un tratament uman. 

Examinând dispoziţiile convențiilor internaţionale 
privitoare la legile şi obiceiurile războiului precum şi la 
protecţia victimelor conflictelor armate internaţionale se 
constată că în categoria combatanţilor „ilegal? intră: 
spionii, mercenarii şi sabotorii. Fiecare dintre aceste 
categorii nu trec, în conformitate cu criteriile mai sus 
amintite, testul combatanţilor „legali. 

Spionii sunt definiti în prima instanţă în cadrul cap. 
II al Convenţiei de la Haga din 1899 referitoare la legile 
şi obiceiurile războiului, „Despre spioni”, ca fiind 
persoanele care acţionează în mod clandestin folosind 
diverse pretexte pentru a culege informaţii despre 
inamic, în zona în care acesta îşi desfăşoară 
operațiunile militare, în vederea comunicării acestora 
părții trimițătoare. Conform aceluiaşi articol, soldaţii în 
uniforma părţii de care aparţin care penetrează zona de 
operații a inamicului pentru a obţine informaţii nu sunt 
considerați spioni. În convenţie se precizează expres 
că spionii capturați în flagrant nu pot fi pedepsiţi fără a 
fi supuşi în prealabil judecății. 

Protocolul adiţional nr. 1 din 10 iunie 1977 la 
Convenţiile de la Geneva din 12 august 1949 privind 
protecţia victimelor conflictelor armate internaţionale, 
care conţine practic „ultimele completări” ale Conve- 
nţiilor de la Geneva în materie de combatanți ilegali, 
defineşte spionii ca fiind membri ai forțelor armate ale 
unei părţi în conflict care culeg, sau caută să culeagă, 
în folosul acestei părţi, informaţii într-un teritoriu con- 
trolat de inamic. Conform Protocolului, aceştia nu au 
dreptul de a fi considerați prizonieri de război. Nu sunt 
spioni în accepțiunea actului invocat (presupunând că 
nu au fost surprinşi în flagrant) membrii forțelor armate 
ale unei părți aflate în conflict care sunt rezidenţi ai unui 
teritoriu ocupat de către inamic şi care culeg sau caută 
să culeagă informaţii de interes militar în aceste zone 
în favoarea părții de care depind, fără a apela la pre- 
texte „Înşelătoare” sau care nu acţionează în mod „deli- 
berat clandestin”. De asemenea, un membru al forțelor 
armate care s-a dedat la activități de spionaj nu poate fi 
tratat ca spion decât în măsura în care acesta este 
capturat înainte de a se întoarce la forțele armate de 
care aparține. Din cele mai vechi timpuri toate forțele 
armate au folosit spioni pentru a beneficia de o imagine 
cât mai fidelă a inamicului şi a operaţiunilor întreprinse 


sau previzionate de acesta. Majoritatea operaţiunilor 
militare încununate de succes au avut la bază informații 
complete, exacte şi actuale despre inamic. Fiecare 
parte semnatară a actelor internaţionale de drept 
umanitar a avut şi are spioni în solda sa, motiv pentru 
care a încercat, fără a-şi afecta dreptul la propria apă- 
rare, să obțină pentru aceştia un regim juridic cât mai 
protectiv. Spre exemplu, stratagemele de război per- 
mise pentru inducerea în eroare a inamicului explo- 
atează de regulă vulnerabilități ale acestuia din urmă 
care sunt identificate şi ca urmare a diseminării infor- 
maţiilor culese în prealabil de spioni. Mai mult, furniza- 
rea de informaţii false inamicului şi mai ales verificarea 
modului în care acesta a ales sau nu să le ia în consi- 
derare se poate face prin mijlocirea spionilor. 

Sabotorii nu sunt definiţi în Convenţiile interna- 
tionale privitoare la legile şi obiceiurile războiului, 
precum şi la protecţia victimelor conflictelor armate 
internaţionale, însă, conform prevederilor art. 5 din 
Convenţia de la Geneva privitoare la protecţia persoa- 
nelor civile în timp de război din 12 august 1949, aceş- 
tia, împreună cu spionii sunt priviţi ca factori generatori 
de activități dăunătoare statului. Din acest motiv nu se 
vor putea prevala de drepturile şi privilegiile prevăzute 
de Convenţie în situația în care exercitarea acestora ar 
putea să aducă prejudicii securităţii statului care i-a 
capturat. Sabotorii reprezintă persoanele care îndepli- 
nesc aceleaşi condiţii ca spionii însă care au ca atribuţii 
aducerea în mod direct de prejudicii inamicului prin 
executarea de operaţii militare pe teritoriul controlat de 
acesta. Atât spionii cât şi sabotorii execută „acte de 
perfidie” în viziunea dreptului internaţional umanitar prin 
„simularea calității de civil sau de necombatant' ori si- 
mularea „posedării unui statut protejat utilizând semne, 
embleme sau uniforme ale Naţiunilor Unite, ale statelor 
neutre sau ale altor state care nu sunt părți la conflict”. 

Mercenarii (de regulă persoane care au servit în 
diverse forțe armate) reprezintă, în accepțiunea drep- 
tului internaţional umanitar, persoanele care îndeplinesc 
în mod cumulativ următoarele condiţii: sunt recrutate 
pentru a lupta într-un conflict armat (şi îşi exprimă con- 
simțământul în acest sens); iau parte la ostilități sub 
controlul unuia din beligeranți; vizează obţinerea de 
avantaje personale şi sunt remunerate superior comba- 
tanţilor având grad şi funcţie analoage ai părții care îi 
controlează; nu se află sub protecţia unui părți aflate în 
conflict şi nici nu sunt rezidenţi al teritoriului controlat de 
acestea; nu fac parte din forțele armate beligerante; nu 
au fost trimişi de către un stat, altul decât cele aflate în 
conflict, în misiune oficială ca membru al propriilor forțe 
armate. 

Deosebirea majoră dintre mercenari, spioni şi sa- 
botori este că primii nu-şi pot justifica participarea vo- 
luntară la un conflict decât în baza propriului interes 
pecuniar, iar celelalte două categorii îşi fundamentează 
acţiunile atât prin patriotism cât şi prin ordinul ierarhic. 
Mercenarii sunt căutați atât pentru expertiza pe care o 
aduc, cât şi pentru aportul suplimentar de forță oferit. Şi 
din aceste motive Protocolul adițional nr. 1 din 10 iunie 
1977 la Convenţiile de la Geneva din 12 august 1949 
privind protecţia victimelor conflictelor armate interna- 
tionale abordează categoric situația mercenarilor speci- 

ficând clar în acest caz că „un mercenar nu are dreptul 


la statutul de combatant sau de prizonier de război . ? Declaraţia de la Sankt Petersburg din 1868. 
% Protocolul adiţional nr. 1 din 10 iunie 1977 la Convenţiile de la 
Geneva din 12 august 1949 privind protecţia victimelor conflictelor 


1 USCOI, Nicolae, OPREA, Gabriel, Introducere în dreptul : i 
armate internaţionale, art. 4. 


internațional umanitar, Editura Cartega, Bucureşti, 1999, p. 27. 


CONCLUZII ŞI PROPUNERI: 


Dreptul internaţional umanitar rezervă combatanţilor „ilegali” un statut net inferior celui 
acordat combatanților „legali” care, înainte de toate, în cazul capturării de către inamic bene- 
ficiază de drepturile acordate prizonierilor de război. Pentru a risipi orice formulare ambiguă în 
legătură cu acest subiect s-a prevăzut în mod expres în documentele internaţionale că, în 
situația în care statutul de prizonier de război nu poate fi stabilit, tribunalul judiciar este instanţa 
competentă care va hotări asupra acestei probleme înainte chiar de a se decide asupra 
infracțiunii. 

Dintre Convenţiile internaţionale privitoare la legile şi obiceiurile războiului precum şi la 
protecţia victimelor conflictelor armate internaţionale, Convenţia de la Geneva privitoare la 
tratamentul prizonierilor de război din 12 august 1949 reglementează protecţia combatanților 
„legali” atunci când sunt capturati de inamic. Evident, în cazul combatanților „ilegali” preve- 
derile acesteia nu se aplică, aceştia neavând dreptul la statutul de prizonier de război. Situ- 
atia lor, atunci când cad în mâinile inamicului, poate fi acoperită, sub rezerva derogării prevă- 
zută de art. 5, de Convenţia de la Geneva privitoare la protecția persoanelor civile în timp de 
război din 12 august 1949 numai dacă ei îndeplinesc cerințele de naționalitate precum şi de 
prevederile art. 75 din Protocolul adiţional nr. 1 din 10 iunie 1977 la Convenţiile de la Geneva 
din 12 august 1949 privind protecția victimelor conflictelor armate internaţionale. Bineînţeles, 
dispozițiile de drept umanitar se aplică numai în măsura în care părțile aflate în stare de conflict 
au ratificat convențiile şi protocoalele la acestea. 

Riscurile asociate combatanților „ilegali”, în special spionilor şi sabotorilor, care, de multe 
ori, se pot dovedi ca fiind aceleaşi persoane, participanţi la ostilităţi sunt cu siguranță mai mari 
decât cele ale trupelor regulate ale unei forțe armate. Este de notorietate publică faptul că, în 
timpul celui de-al doilea război mondial, după descoperirea şi capturarea acestora urmau de 
regulă două etape, ambele facultative; combatantul „ilegal”, în special spionul, era supus unui 
interogatoriu complet având drept obiect descoperirea eventualilor complici, a modului de lucru 
şi a instrucțiunilor primite. După analizarea rezultatelor acestei etape combatantul era fie supus 
unei judecăţi sumare, fie păstrat pentru un eventual schimb, fie „întors”. Totuşi, în pofida acestor 
riscuri şi a minimei protectii juridice oferite de dreptul internațional umanitar, părțile beligerante 
recunosc valoarea combatanților „ilegali”, în special a spionilor, ca primi furnizori de produse 
informative ce se materializează în avantaje militare unice. Urmare acestui fapt este uşor de 
presupus că aceştia vor fi utilizați în cadrul conflictelor şi în viitor. 

